Նախագիծ

**ՀԱՄԱԳՈՐԾԱԿՑՈՒԹՅԱՆ ԾՐԱԳԻՐ**

Եվրասիական տնտեսական հանձնաժողովի ու Բույսերի կարանտինի և պաշտպանության եվրոպական ու միջերկրածովային կազմակերպության միջև 2016-2020 թվականների

Եվրասիական տնտեսական հանձնաժողովն (ԵՏՀ) ու Բույսերի կարանտինի և պաշտպանության եվրոպական ու միջերկրածովային կազմակերպությունը (ԲԿՊԵԿ), այսուհետ՝ Կողմեր,

հաշվի առնելով, որ Եվրասիական տնտեսական հանձնաժողովը, «Եվրասիական տնտեսական միության մասին» 2014 թվականի մայիսի 29-ի պայմանագրին համապատասխան, Եվրասիական տնտեսական միության մշտապես գործող կարգավորող մարմինն է,

հաշվի առնելով, որ ԲԿՊԵԿ-ն, «Բույսերի կարանտինի և պաշտպանության եվրոպական ու միջերկրածովային կազմակերպություն ստեղծելու մասին» 1951 թվականի ապրիլի 18-ի կոնվենցիային համապատասխան և հաշվի առնելով «Բույսերի կարանտինի և պաշտպանության մասին» 1951 թվականի դեկտեմբերի 6-ի միջազգային կոնվենցիայի դրույթները, բույսերի կարանտինի և պաշտպանության տարածաշրջանային կազմակերպությունն է, որի անդամ է ներկայումս 51 երկիր,

հատուկ կարևորելով Եվրասիական տնտեսական միությունում և ԲԿՊԵԿ տարածաշրջանում կիրառվող բուսասանիտարական միջոցների ներդաշնակեցումը՝ հաշվի առնելով Բույսերի կարանտինի և պաշտպանության մասին միջազգային կոնվենցիայի դրույթները, Առևտրի համաշխարհային կազմակերպության սանիտարական և բուսասանիտարական միջոցների կիրառման մասին համաձայնագիրը, բուսասանիտարական միջոցների մասին միջազգային ու տարածաշրջանային ստանդարտները, ինչպես նաև բույսերի կարանտինի ոլորտում փորձի փոխանակումը,

կարանտինային վնասակար օրգանիզմների ինտրոդուկցիայի և տարածման կանխմանն աջակցելու նպատակներով,

հաշվի առնելով Բելառուսի Հանրապետության, Ղազախստանի Հանրապետության, Ղրղզստանի Հանրապետության և Ռուսաստանի Դաշնության անդամակցությունը ԲԿՊԵԿ-ին և ընդունելով նրանց դերը ԲԿՊԵԿ-ի գործունեության մեջ,

համաձայնեցին հետևյալի մասին.

1. Կողմերը, իրենց իրավասության շրջանակներում, մտադիր են համագործակցություն իրականացնել բույսերի կարանտինի ոլորտում հետևյալ ուղղություններով՝

ա) աջակցություն բուսասանիտարական անվտանգության ապահովմանը,

բ) Եվրասիական տնտեսական միությունում և ԲԿՊԵԿ տարածաշրջանում կիրառվող բուսասանիտարական միջոցների ներդաշնակեցումը բույսերի կարանտինի ոլորտում միջազգային նորմերին և ստանդարտներին,

գ) այլ ուղղություններ, որոնք փոխադարձ հետաքրքրություն են ներկայացնում։

2. Սույն ծրագրի շրջանակներում համագործակցությունն իրականացվում է՝

ա) բույսերի կարանտինի ոլորտում նոր կանոնների մասին (ներառյալ կարգավորվող վնասակար օրգանիզմների համապատասխան ցանկերը), ինչպես նաև բույսերի կարանտինի ոլորտում հաջորդ օրացուցային տարվա համար (մինչև ընթացիկ տարվա սեպտեմբերը) Կողմերի գործունեության պլանների մասին տեղեկատվության փոխանակման միջոցով՝ Կողմերի համագործակցության համար հնարավորությունները որոշելու նպատակով.

բ) ԵՏՀ-ի ներկայացուցիչների հետևյալ միջոցառումներին մասնակցության միջոցով՝

ԲԿՊԵԿ-ի խորհրդի ամենամյա նիստերին՝ որպես դիտորդ՝ առանց քվեարկության իրավունքի.

ԲԿՊԵԿ-ի՝ բուսասանիտարական կանոնակարգումների հարցերով աշխատանքային խմբի նիստերին՝ որպես դիտորդներ՝ բուսասանիտարական միջոցների, մասնագրերի և տարածաշրջանային ստանդարտների նախագծերի մասով առաջարկությունների վերաբերյալ մեկնաբանություններ տրամադրելու համար.

ԲԿՊԵԿ-ի կողմից կազմակերպվող՝ բուսասանիտարական միջոցների մասով միջազգային ստանդարտների նախագծերի քննարկմանը.

ԲԿՊԵԿ-ի կողմից կազմակերպվող՝ բուսասանիտարական միջոցների մասով միջազգային և տարածաշրջանային ստանդարտների ներդրման հարցերով սեմինարներին ու համաժողովներին, այդ թվում՝ բույսերի և բուսական ծագման արտադրանքի ներմուծման ու արտահանման ժամանակ բուսասանիտարական ընթացակարգերի ներդաշնակեցման, ինչպես նաև էլեկտրոնային բուսասանիտարական սերտիֆիկատների ներդրման և օգտագործման հարցերով.

գ) բույսերի կարանտինի և պաշտպանության խնդիրների մասով սեմինարների, մասնավորապես՝ Euphresco ծրագրի մասով միջազգային սեմինարի, և բուսասանիտարական հետազոտությունների ոլորտում միջազգային համագործակցության հարցերով սեմինարների համատեղ կազմակերպման միջոցով (ԵՏՀ հարթակում).

դ) 2020 թվականին Բույսերի առողջության միջազգային տարին տոնելու կապակցությամբ միջոցառումների համատեղ կազմակերպման միջոցով.

ե) ԲԿՊԵԿ-ի տարածաշրջանում բուսասանիտարական հետազոտությունների ոլորտում, այդ թվում՝ Euphresco ծրագրի շրջանակներում միջոցառումների մասին Եվրասիական տնտեսական միության անդամ պետություններին տեղեկացնելու միջոցով.

զ) ԵՏՀ-ի հարթակում (հնարավորության առկայության դեպքում) ԲԿՊԵԿ-ի փորձագետների ներգրավմամբ՝ միջազգային և տարածաշրջանային ստանդարտների կիրառման ու բուսասանիտարական ռիսկի վերլուծության մասով վերապատրաստման դասընթացների անցկացման միջոցով:

3. Կողմերը, անհրաժեշտության դեպքում, սույն ծրագրի իրագործման հարցերով կանցկացնեն համատեղ խորհրդակցություններ, այդ թվում՝ սույն ծրագրի իրագործման շրջանակներում միջոցառումների անցկացումը գնահատելու և համագործակցության հետագա ուղղությունները պլանավորելու նպատակներով:

4. Սույն ծրագրի իրագործումն իրականացվում է Կողմերի առկա ֆինանսական բյուջեների շրջանակներում։ Յուրաքանչյուր Կողմն ինքնուրույն կկրի Կողմերի կողմից անցկացվող միջոցառումներին իր ներկայացուցիչների մասնակցության հետևանքով առաջացող ծախսերը։

5. Սույն ծրագիրը չի ստեղծում միջազգային իրավունքով կարգավորվող իրավունքներ ու պարտավորություններ և Կողմերի համար ոչ մի ֆինանսական պարտավորության չի հանգեցնում:

6. Սույն ծրագիրը կիրառվում է դրա ստորագրման օրվանից։

Ստորագրված է \_\_\_\_\_\_\_\_\_\_\_\_\_\_ քաղաքում 2016 թվականի \_\_\_\_\_\_\_\_\_ \_\_\_\_-ին, երկու օրինակից, յուրաքանչյուրը՝ ռուսերենով և անգլերենով՝ յուրաքանչյուր Կողմի՝ մեկական օրինակ։ Տարընթերցվածքների դեպքում օգտագործվում է անգլերենով տեքստը։

|  |  |
| --- | --- |
| Եվրասիական տնտեսական հանձնաժողովի կողմից՝ | Բույսերի կարանտինի և պաշտպանության եվրոպական ու միջերկրածովային կազմակերպության կողմից՝ |